Rukan karsinta jäi hyppäämättä | Urheilu | Iltalehti.fi
Rukan karsinta jäi hyppäämättä
Torstai 23.11.2006 klo 21.05
Mäkihypyn maailmancupin avauskisan alla kiehuivat useiden mäkijoukkueiden tunteet, kun Kuusamon suurmäkeä pidettiin lämpimien säiden takia ajoin suljettuna.
Torstain alkuillasta lämpötila Rukalla painui torstain alkuillasta nollan alapuolelle, mutta karsintakisaa se ei pelastanut. Kesken karsinnan alkanut lumisade johti karsinnan keskeyttämiseen ja siirtämiseen perjantaille.
Pikkupakkanenkaan ei silti vielä jäähdyttänyt kaikkien mieliä, ja joistakin ulkomaisista mäkijoukkueista kuultiin nurinaa harjoitusmahdollisuuksien puutteesta.
Mäkihyppy on ulkoilmaurheilua, jota ilmaston lämpeneminen puraisee sulattamalla harjoitus- ja kilpailumahdollisuuksia. Kun lunta on vähän, tungos mäissä pahenee.
Pohjois-Suomea markkinoidaan "lumivarmuudella", mutta Kuusamossa on koettu jo aiemminkin vaikeuksia lämmön takia. Viime vuonna Rukan avauskilpailu jouduttiin keskeyttämään vauhtimäen ladun sulamisen takia.
- Kaikilla on vähän hyppyjä alla, mutta valmentajien pitäisi katsoa asiaa laajemmasta näkökulmasta. Jos latu murtuu, sitä ei saada kuntoon millään ilman pitempää pakkasjaksoa, mäkihypyn valmennuspäällikkö Kari Pätäri muistutti.
- Ja jokainen peruutettu cupin kisa on paha takaisku televisioinnin kannalta.
Kaikki ulkomaiset valmentajat eivät yhtyneetkään valitusvirteen.
- Koska viime vuonna mäen kunnosta valitettiin niin paljon, on täysin ymmärrettävää, että järjestäjät sulkivat sen, Itävallan päävalmentaja Alex Pointner sanoi.
Saksan joukkue kiukkuisena
Kuuminta ilma on ollut Saksan maajoukkueessa. Saksalaiset saapuivat Rukalle jo viime viikon torstaina takanaan jo kaksi sateen pilaamaa harjoitusleiriä. Ensin saksalaiset hyppivät Obertsdorfissa jäähdytetystä vauhtimäestä muovikummulle, mutta sateet pilasivat ylämäen. Sen jälkeen saksalaiset matkasivat etsimään lunta Ramsausta, missä olot olivatkin aluksi erinomaiset kunnes sade sotki taas suunnitelmat.
Löylyä lisäsi vielä Alexander Herr, joka väitti bulevardilehti Bildissä päävalmentaja Peter Rohweinin ainakin suunnitelleen hyppypukujen avulla huijaamista. Herr tuittuili itsensä ulos Saksan maajoukkueesta Torinon viimetalvisissa olympialaisissa ja on sen jälkeen yrittänyt tuloksetta päästä hyppäämään Ruotsin väreissä.
Herr väitti Bildissä, että Rohwein teetätti saksalaishyppääjille kaksi pukua, yhden sääntöjen mukaisen ja yhden liian suuren, joka auttaisi liitämään pitemmälle. Kisan jälkeen urheilijan oli tarkoitus vaihtaa sääntöjen mukaiseen pukuun.
Herr kuitenkin myönsi, ettei hän tiennyt, käytettiinkö menetelmää koskaan. Rohwein kiisti Herrin puheet Saksan tiedotustilaisuudessa torstaina Rukalla.
- Kiitän häntä ideasta. Hän on tosiaan miettinyt asiaa, Rohwein murjaisi.